મેં કહ્યું, "વર્ગ લેવા નથી આવ્યો, તમારી સાથે દડાથી રમવા આવ્યો છું.’ તેમના ચહેરા ઉપર બદલાવ દેખાયો. ખેલ શરૂ થઈ ગયો. જે લોકો પહેલાં જરા સંકોચથી જોડાયા હતા, દસ-પંદર મિનિટમાં જ પોતાની જાતને ભૂલી ગયા. ખેલમાં પૂરેપૂરા ડૂબીને ઉત્સાહથી બૂમો પાડતા અને ઊછળતાં-કૂદતાં બાળકો જેવા બની ગયા. ખેલ પૂરો થયા પછી જ્યારે હું જવા માટે તૈયાર થયો, અમુક લોકો મારો હાથ પકડીને ‘હમણાં ન જાવ’ કહેતાં આંસુ વહેવડાવવા લાગ્યા.